Folketing
2013-04-09

Tak for det, hr. formand. Jeg taler på vegne af SF's ordfører på Christianiaområdet, fru Karina Lorentzen Dehnhardt, i dag. Vi ser ophævelsen af loven som en naturlig forlængelse af den aftale, som Christiania og staten indgik i 2011. Man kan sige, at aftalen er baggrunden for ophævelsen af loven, og at tankegangen er, at Københavns Kommune så får et område, som er Christiania, som en del af en bydel i København på linje med andre bydele. Men det er da vigtigt at sige, at hele ideen i aftalen, der er lavet mellem staten og Christiania, jo er, at Christiania kan bevare sit særpræg. Det opfatter jeg som vigtigt. Jeg synes også, at det er vigtigt at sige, at ophævelsen her ser vi også som den samarbejdsmodel, der er nødvendig for at få det her til at gå på den rigtige måde. Det spørgsmål, som der også er rejst fra nogle sider, er jo spørgsmålet om kriminalitet knyttet til Christianiaområdet.